La Fundació Hàbitat 3 i Granollers signen un conveni per ampliar el parc d’habitatge de lloguer social de la ciutat | Hàbitat3\nInici Sala de premsaLa Fundació Hàbitat 3 i Granollers signen un conveni per ampliar el parc d’habitatge de lloguer social de la ciutat\nLa Fundació Hàbitat 3 i Granollers signen un conveni per ampliar el parc d’habitatge de lloguer social de la ciutat\nCONVENI AMB GRANOLLERS\nSe’n beneficiaran famílies en risc d'exclusió.\nLa Fundació Hàbitat 3 i l'Ajuntament de Granollers han signat aquest dijous un conveni que permetrà ampliar el parc d'habitatges de lloguer social de la ciutat. El conveni l’han signat l’alcalde de Granollers, Josep Mayoral i la presidenta de la Fundació Hàbitat3, Carme Trilla.\nEl conveni també preveu que si s’han de fer obres en habitatges públics o cedits per al lloguer social es farà amb empreses d’inserció laboral tutelades per la Fundació Hàbitat 3.\nAquesta fundació privada, impulsada l'any 2014 per la Taula del Tercer Sector Social de Catalunya, que agrupa 35 federacions i més de 3000 entitats socials no lucratives, té com a objectiu donar una resposta col·lectiva i conjunta del Tercer Sector Social a les necessitats existents entre els col·lectius de persones amb dificultats greus d’habitatge.\nLa Fundació Hàbitat 3 treballa en col·laboració amb diversos ajuntaments catalans i la Generalitat de Catalunya en la gestió de part del parc públic d’habitatges de la Generalitat. Per aquest motiu, en virtut de la signatura d’aquest conveni, la Fundació Hàbitat 3 podrà aportar habitatges a l’Ajuntament per destinar-los a lloguer social per a persones en situació d’emergència habitacional o amb necessitats especials de vulnerabilitat social lligades a l’habitatge. Es tracta de pisos on la propietat en cedeix l’ús per al seu posterior arrendament a preus de lloguer social.\nDes de l'Oficina Local d'Habitatge també es treballarà amb Hàbitat 3 per, entre d'altres qüestions, coordinar l'admissió d'habitatges al programa, exposar a la fundació les necessitats de reforma de cada un dels habitatges, aprovar-ne el pressupost, efectuar l'encàrrec corresponent i fer el seguiment de tota l’actuació.\nD'altra banda, en relació al Pla Local d'Habitatge, que està elaborant l'Ajuntament amb el suport tècnic de la Diputació de Barcelona, es recollirà també l'experiència d'Hàbitat 3 en els diversos programes de lloguer social on ha participat, en l’atenció cap a les noves necessitats de la societat, i els models alternatius d’accés i tinença de l’habitatge. Els plans locals d’habitatge, definits a la Llei pel Dret de l’Habitatge de Catalunya, com l’instrument necessari per establir les estratègies en matèria d’habitatge preveuen actuacions concretes en un horitzó de 6 anys, i a Granollers preveurà el creixement futur d’habitatges, lliures i protegits, necessari per a la configuració d’un parc públic de lloguer que eviti la repetició dels fenòmens d’expulsió, de manca d’habitatge i de dificultat d’accés. El Pla també comptarà amb l’experiència i les aportacions dels grups municipals, les entitats, plataformes i professionals de la ciutat.\nEl conveni signat aquest dijous facilitarà les condicions d’accés a l’habitatge i afavorirà la inclusió social de diversos col·lectius especials. Tindrà una vigència de 4 anys prorrogable anualment.


Vicent Marqués, saviesa a foc lent. Per Toni Mollà, por Toni Mollà\nVicent Marqués, saviesa a foc lent\n18/12/2018 09:17 Actualizado a 18/12/2018 09:21\nVicent Marqués és un savi valencià, la qual cosa implica, inexcusablement, que és un savi subterrani, aliè a l’opinió pública i publicada del país. Tanmateix, Marqués és un home de paciència benedictina i determinació calvinista que ha trobat la justificació vital en la investigació i divulgació de la nostra cuina tradicional i el seu context sociocultural. Un savi fora de lloc -un fucking weird, com tants altres- en un país desagraït amb la majoria dels seus homenots. Fa anys que seguisc els escrits de Marqués sobre la cultura culinària. En recorde col·laboracions al setmanari El Temps de la primera època i també al diari Avui. Si ho buscara, encara trobaria en alguna carpeta polsosa retalls d’aquells articles tan documentats i suggeridors: divulgació britànica en un país llatí, i vostès i jo ja ens entenem.\nFa un parell d’anys, Marqués va publicar un magnífic llibre sobre Les millors coques catalanes (Ed. Cossetània) que, segons va confessar durant la presentació al Cafè l’Infern de Massalfassar, “en realitat només inclou una coca catalana en el seu sentit estricte”. “Si li arribe a posar coques valencianes”, va continuar el savi com qui no diu res, “no n’hauria venut ací ni un exemplar, perquè al País Valencià ningú no compra un llibre sobre cuina valenciana, ni n’hauria venut cap tampoc a Catalunya perquè allà no compren llibres valencians”. Saviesa d’antropòleg de la vida certa d’un país desballestat i sense mercat compartit, que és el pitjor dels pecats col·lectius: un no-país, ben mirat, declaracions de festa grossa al marge. Vaig gaudir del llibre de les coques com a expressió literària i documentació lingüística. Per si era poc, a casa l’hem fet servir sovint com a guia pràctica de la cuina de recapte. Què més en podem demanar?\nAra, Vicent Marqués acaba de publicar un llibre de vora un miler de pàgines: Història de la cuina catalana i occitana. És el primer volum -dedicat a salses, aparitius, ensalades i sopes- d’una obra magna que recollirà en nou més la nostra història culinària compartida amb els germans catalans i occitants. Si això encara no s’ha legislat com a atemptat contra la pàtria espanyola, que tot pot ser! Una enciclopèdia, ben mirat, sobre la història de la nostra manera de cuinar generació rere generació. Porte moltes hores entretingut en un volum d’erudició colossal que, més enllà del valor com a receptari -que el té!- descriu amb precisió les diferents maneres de preparar els plats segons contrada, els noms que hi rep i les expressions literàries i culturals aparellades. Poca broma amb la faenassa! Un llibre de cuina que és, alhora, una investigació etnogràfica de gran profunditat intel·lectual en el sentit més redó. Lluny de les visions folklòriques de la cultura tradicional, Marqués inventaria una cuina viva, expressió i metàfora de la pervivència del passat dins de la vida digital en què vivim enxarxats. Una mostra diàfana que el passat, en realitat, no passa mai sinó que modela i aporta consistència a la liquiditat dels temps considerats moderns.\nEl llibre de Marqués m’ha recordat de seguida el Diccionari Català-valencià-balear d’Alcover i Moll en què el valencià don Manuel Sanchis Guarner va aportar la seua part. També el Costumari de Joan Amades. Vistes en conjunt, dues bigues mestres del nostre patrimoni popular. Potser per això, de manera inconscient, he instal·lat la Història de la cuina catalana i occitana de Marqués en la mateixa lleixa de la biblioteca, llom per llom, que tinc destinada a les obres clàssiques que he referit. És una mostra minúscula però sentida d’agraïment a savis més o menys desconeguts sense els quals el passat seria un forat negre i el present un territori inhòspit. La reivindicació de la cuina lenta que salva Vicent Marqués per a l’esdevenidor és, al meu entendre, una reivindicació de la felicitat arrelada al medi enmig d’una vida taquicàrdica. Una “resistència íntima”, per dir-ho com el filòsof Josep Maria Esquirol, davant de temps massa gaseosos.\nFa quaranta anys que Marqués viu encabotat en una obra titànica que ens hauria d’enriquir col·lectivament. Però el seu projecte -ai!- ha rodat per editorials valencianes sense que ningú se’n volguera fer càrrec. Em consta que Marqués i el seu actual editor han buscat també ajudes institucionals i no les han trobades. Al país del comboi, qualssevol marededéu té dret a una exposició reaccionària i obscurantista en un museu públic -com veiem aquests dies al MUVIM de València!-, però els savis silenciosos continuen sent sospitosos d’unes vel·leitats il·lustrades que impugnen, precisament, el poder de les marededéus en la terra. Gràcies a l’atzar, Marqués ha trobat en Edicions Sidillà de la Bisbal d’Empordà la complicitat militant de Judit Pujadó i Xavier Cortadellas, una parella d’editors privats que publiquen llibres amb criteri de servei públic. Potser no és debades que Edicions Sidillà siga una editorial de l’Empordà, pàtria de Josep Pla, aquell homenot que va deixar escrit, entre milers de sentències definitives, que “la cuina és el paisatge posat a la cassola”.\nCom he dit en alguna altra ocasió, si Marqués fóra català, segurament ja tindria la creu de Sant Jordi i un programa de divulgació en un mitjà de comunicació de referència. I si fóra francés, seria una celebritat distingida amb tots les creus de tots els ordes i tindria lloc reservat al Panteó des Grands Hommes que París té davant de la Sorbona! Al cap i a la fi, els plats de la cuina tradicional -catalana, basca o francesa, posem per cas- són autèntiques institucions socials i socialitzadores que els països decents tenen al capdamunt de totes les taules i trones. I els seus salvadors, com Marqués, són els salvadors de l’autèntica pàtria, entre la infància i el foguer. Però Marqués és valencià i en el pecat porta la penitència.\nLes festes nadalenques solen tenir un contingut de felicitat nostàlgica -massa per al meu gust, certament. Però, ni que siga per això, faran vostès molt bé de comprar i regalar aquesta obra sàvia sobre “el que hem menjat”, per dir-ho precisament amb un títol de l’obra completa de Josep Pla. Ni que siga, com dic, en l’hora de la nostàlgia, farem bé de recordar que el menjar és la nostra darrera post de salvació identitària. De la identitat de les nostres papil·les gustatives. Que els faça bon profit i que passen un bon Nadal.


Vergés admet que la confiança entre ERC i JxCat està "tocada" pel pacte a la Diputació\nLa consellera diu que caldrà "seure en una taula" i fer "les reflexions que calguin"\n3 min. Barcelona 13/07/2019 13:27\n651x366 Vergés admet confiances tocades per la Diputació de Barcelona / ACN Vergés admet confiances tocades per la Diputació de Barcelona / ACN\nLa consellera de Salut, Alba Vergés, ha reconegut "confiances tocades" després del suport de JxCAT a la presidència del PSC a la Diputació de Barcelona i ha assegurat que ERC farà "les reflexions que calguin" acompanyada de la resta d'agents polítics i socials en la cerca de la unitat de l'independentisme. "Quan es toquen confiances s'han de fer replantejaments i seure en una taula", ha dit en declaracions als mitjans després de participar a la Convenció de Dones Electes d'ERC a Cabrils.\nVergés no entén "que es perdin oportunitats a la tercera institució del país" i ha defensat que ERC reclama, "com sempre", la "unitat estratègica" davant de l'Estat. D'altra banda, ha mostrat "tot el suport" al president de la Generalitat, Quim Torra, pel judici per presumpte desobediència.\nDesprés que JxCAT donés el seu suport a la presidència de la socialista Núria Marín per presidir la Diputació de Barcelona i que l'expresident Carles Puigdemont reclamés fer una crida a una "reflexió profunda i prendre decisions", Vergés ha defensat que la línia d'ERC és "la de sempre", la de reclamar la "unitat estratègica per saber lluitar i ser més forts contra l'Estat". Ha dit que aquesta unitat s'ha de construir i s'ha de fer "en confiança". "Farem les reflexions que calguin acompanyades de la resta d'actors polítics i de la societat civil perquè volem tirar aquest país endavant i el tirarem endavant", ha asseverat.\nD'altra banda, ha expressat el seu "suport total a totes les persones represaliades", al ser preguntada per la decisió del Tribunal Superior de Justícia de Catalunya (TSJC) d'enviar Torra a judici per presumpte desobediència a la Junta Electoral Central (JEC) per no retirar la pancarta de la façana de la Generalitat. "No pot ser de cap altra manera", ha afirmat. Vergés ha aprofitat per recordar les "dones represaliades" d'ERC: Carme Forcadell, Dolors Bassa, Meritxell Serret i Marta Rovira.\nERC en clau feminista\nLa 3a Convenció de Dones d'ERC ha aplegat a Cabrils (Maresme) unes 200 dones que durant tot el matí han reflexionat i han reivindicat el paper de la dona en la política i en la societat en general. Durant la trobada s'ha presentat l'informe 'Les dones d'Esquerra a les municipals 2019', que mostra l'increment de dones electes a les institucions del país per part d'ERC. Per exemple, revela que si bé el 2003 hi va haver 48 candidates a les eleccions municipals, en els últims comicis del maig n'hi va haver 185. En la mateixa línia, s'ha passat d'una dona alcaldessa el 1999 a més de 80 en l'actualitat.\nLa vicesecretària general de dones del partit, Mireia Mata, ha anunciat que seguint en aquesta línia en les eleccions al pròxim consell nacional s'establirà com a obligatori a través del reglament "que es voti el mateix nombre de dones que d'homes".\nEn declaracions als mitjans, Mata ha reivindicat que no només es tracta que les dones siguin a les institucions sinó que han de ser "a primera línia i en la presa de decisions". Ha lamentat que la societat "encara és masculina" i que cal avançar en la feminització per assolir una societat més justa.\nPer la seva banda, la consellera ha expressat el compromís del Govern d'assolir polítiques públiques amb "mirada feminista" i que incloguin la perspectiva de gènere. Ha posat com a exemple el fet que la recuperació de l'Agència de Salut Pública ha establert que només es podrà constituir l'òrgan rector si és paritari.\nDurant l'acte s'ha tingut un record i homenatge per a l'expresidenta del Parlament Carme Forcadell i l'exconsellera Dolors Bassa.


Formula musical (informatius cada hora)L'emissió començarà a les 07:00\tdijous, 23 de maig de 2013\tMés coses\nLagarde declara durant 13 hores davant del jutge per l'anomenat "cas Tapie"\nL'espionatge britànic va subornar Espanya perquè no participés a la Segona Guerra Mundial\nDos detinguts més en relació amb l'assassinat del soldat a Londres\nL'agenda del cap de setmana als municipis del Vallès Oriental\nLes portades d'El 9 Nou i de la Revista del Vallès d'aquest divendres\nJa m'he polit l'últim sobre, hauré de tornar a la política\ndilluns, 25 de març de 2013 22:32\tJa podeu escoltar el Ple Ordinari celebrat el passat dissabte al matí, a l'Ajuntament de Sant Feliu de Codines, amb\ndiumenge, 24 de març de 2013 19:18\tL'Enrile Pas Alcoy ha passat avui per sobre del Fergo Aisa Sant Feliu, que ha perdut gran part de les opcions del partit durant els primers 20 minuts; en què no han mostrat cap mena d'intenció en atac, i massa forats en defensa. Els valenians han aconseguit arribar a porteria massa vegades i a pocs minuts de la mitja part ja guanàven per 4 a 0. Abans del descans, el Sant Feliu ha reaccionat amb dos gols de Jassel Oller i de Tirso Gómez respectivament. A la represa els codinencs han sortit amb una actitut totalment diferent, però no han aguantat aquest canvi de ritme durant els 25 minuts. Tot i fer el tercer de la mà de Vila amb una falta directa, no ha aconseguit aturar els perillosos contra-atacs dels d'Alacant, que han sentenciat el partit amb dos gols seguits el mateix minut. El final del partit s'ha endurit i hi ha hagut faltes directes pels dos equips. L'Alcoi ho ha aprofitat per ampliar la distància, i pujar a 8 els gols del marcador local.Amb aquista derrota el Sant Feliu desaprofita una bona oportunista per surtir de descens de la OKlliga una jornada més. Tot i això, les mala resultas del Calafell, Shum i Blanes fan que la classificació no s'alteri, i el Sant Feliu segueixi en 14a posició (empatat a punts amb el Shum). El proper partit serà contra el Lloret a casa, el dissabte 6 d'Abril a les 7 de la tarda.\nPodeu escoltar el partit de nou a través d'aquest enllaç a partir de demà.\nFoto: Juan Ferri\ndilluns, 11 de març de 2013 18:53\tJa podeu escoltar les quasi 4 hores de directe de diumengee passat; amb la transmissió de la Mitja Marató de Muntanya - Ascens a Sant Sadurní, que vam emetre des de la Plaça, per donar suport a SantFeliuCorre i a tots els corredors. Descarregar programa\ndivendres, 8 de març de 2013 16:03\tAhir a la tarda va tenir lloc al Centre Cívic una presentació del Projecte Informatiu de la variant de la C-59 al seu pas per Sant Feliu de Codines. Xavier Flores, director general de Carreteres de la Generalitat de Catalunya va explicar les fases que s'han de dur a terme amb aquest projecte, i en va mostrar els seus punts principals. Segons va comentar, es preveu que en uns 2 mesos es pugui tenir el redactat final i es pugui posar el projecte en exposició pública.\nL'acte va constar d'una presentació d'aproximadament 30 minuts\nUs deixem l'audio de la presentació per si voleu tornar a escoltar-la.\ndijous, 7 de març de 2013 16:19\tAquest dijous 7 de Març, a les 18h, podreu seguir per Ona Codinenca la presentació del nou projecte de variant de Sant Feliu de Codines. L'acte es farà a la sala d'actes del Centre Cívic i comptarà amb la presència de Xavier Flores, director general de Carreteres, Quirino Vila-Masana, director de projectes, i Pere Pladevall, alcalde de Sant Feliu.\nPodreu seguir la presentació a través d'Ona Codinenca a partir de les 18h, tant pel 107.2FM com per internet, a www.onacodinenca.cat.\nEscolta el Coinasa LICEO - Fergo Aisa Sant Feliu, en directe aquest vespre\nTorna a escoltar el Noia - Sant Feliu\nTorna a viure la Sant Miquel Xperience!\nEspecial de Reis 2013\nLa cavalcada de reis a Ona Codinenca


Roses tindrà tres punts liles permanents per atendre víctimes de violències masclistes i lgtbifòbiques - Empordà\nRoses | 17·05·22 | 16:28\nEls tres edificis estan identificiats amb els distintius 'Roses és punt lila i multicolor' Ajuntament de Roses\nRoses compta des d'aquest dimarts amb tres punts liles i multicolor permanents. Es tracta del CAR Jove, la piscina municipal i la Policia Local. Els tres edificis estan identificiats amb els distintius 'Roses és punt lila i multicolor' i oferiran atenció i assessorament a les persones afectades per violències masclistes i lgtbifòbiques. El personal dels tres equipaments ha rebut formació específica i eines per edificar aquest tipus de situacions. Es tracta d'una de les accions incloses al Pla d'abordatge d'aquest tipus de violències aprovat per l'Ajuntament l'any passat.\nEl Pla partia d'un estudi previ que va recollir les experiències i opinions de la ciutadania, sobretot dones i del col·lectiu LGTBI. Els resultats van mostrar que el 77% dels consultats havien viscut en els últims cinc anys algun tipus d'agressió sexual en algun dels espais de festa del municipi. D'aquests, el 78% eren dones i el 22% homes que, en diverses ocasions, feien referència a agressions lgtbifòbiques. El major volum d'agressions viscudes són mirades persistents, invasió de l'espai, persecució, comentaris ofensius o degradants, cops i empentes, exhibicionisme, insistència en una petició o frecs i tocaments sense consentiment.


Colau presenta la seva llista electoral com l'única oberta a un "pacte estable d'esquerres"\nLa presentació de la candidatura de Colau per a les municipals, aquest matí / David Cobo\nL’alcaldessa Ada Colau ha presentat aquest matí la llista de Barcelona en Comú que participarà a les eleccions del 26 de maig. Mentre que les principals novetats pel que fa als noms són les de Joan Subirats –actual comissionat de Cultura–, l’exsocialista Jordi Martí –actual gerent de l’Ajuntament– i la diputada al Congrés d’En Comú Podem Lucía Martín, el lema ‘Barcelona ciutat valenta’ fa referència a un “moment complexe” davant el retorn de discursos “racistes i homòfobs” a Espanya i Europa, ha assegurat Colau.\nRespecte als possibles pactes de futur, l’alcaldessa ha presentat la seva candidatura com l’única “garantia de govern d’esquerres i de canvi” que ha deixat clara la voluntat d’arribar a acords amb altres forces del mateix tarannà. Per contra, ha criticat que el socialista “Jaume Collboni no ha descartat pactar amb Manuel Valls” després que el candidat francés “s’hagi manifestat amb l’extrema dreta” aquest mateix cap de setmana. Pel que fa a Esquerra Republicana, en canvi, ha destacat que quan el líder era Alfred Bosch sempre es van prioritzar els pactes en clau nacional “amb l’antiga Convergència”, però que Ernest Maragall “sembla més ambigu” i, per tant, n’ha deixat la porta oberta.\nA l’acte de presentació que ha tingut lloc a la superilla de Sant Antoni, a més, s’ha reivindicat la importància del reclamat segon mandat per continuar les polítiques “contra l’especulació” i contra un model de turisme “que expulsa els veïns”. Així, l’alcaldessa ha destacat tres fites amb especial vehemència durant el seu govern: la norma del 30% d’habitatge assequible a les noves promocions, la creació de l’operador Barcelona Energia i la lluita contra el cotxe, “que ocupa més del 60% de l’espai públic i només s’utilitza en el 20% dels trajectes”.\nColau ha celebrat també la barreja d’experiència de la seva llista –repeteixen set dels onze regidors de govern– amb “les idees que aportaran les noves incorporacions”. En aquesta línia, destaca també l’escalada de Janet Sanz (ICV), que passarà a ser la número tres, i la presència de l’actual comissionada de Salut i Diversitat funcional, Gemma Tarafa, en la posició número 12. Així mateix, l’alcaldessa ha donat un especial valor al compromís simbòlic de Núria Marcet, que tanca la llista.\nRespecte a les baixes de la seva candidatura –entre les quals destaquen Laia Ortiz i Gerardo Pisarello–, Ada Colau les ha normalitzat tot apuntant que el seu grup sempre ha dit que “no ha vingut a la política a perpetuar-se”. En la mateixa línia, assegura que no s’ha plantejat si ella es presentaria com a candidata a un tercer mandat.\nAmb la proposta que presenten engunay, l’equip d’Ada Colau vol guanyar amb “una majoria molt més àmplia” que superi els 11 regidors i el 25,21% dels vots totals que va rebre l’any 2015 com a llista més votada. Per fer-ho, més enllà del manteniment de la inversió en polítiques socials i l’aposta per una mobilitat que “segueixi buidant Barcelona de cotxes” –també ha subratllat la connexió del tramvia–, la cap de llista de Barcelona en Comú ha assenyalat la voluntat de fer de la ciutat un espai potent a nivell “tecnològic i creatiu”.\nDesprés d'haver passat pel Parlament, el Congrés i l'Ajuntament, la regidora assegura que necessita més temps per a la seva família


Lo que sé de los vampiros – Llibres i més llibres\ndimecres, 28 Juliol 2010 by Enric\nBarcelona, Ediciones Destino, col. Booklet, 2009\n565 pàgines. 9,95 €\nMitjançant una singular barreja de novel·la picaresca i històrica, l’autor de El día del Watusi canvia de registre en un nou i coherent exercici de desmitificació. En aquest cas, d’una Europa on es barregen el racionalisme enciclopèdic i uns conflictes religiosos que porten segles dessagnant el continent i que no són sinó una lluita despietada per aconseguir el poder absolut i perpetuar-s’hi. En plena Il·lustració, es narren les peripècies d’en Martín de Viloalle, fill de la baixa noblesa gallega que, com que no és l’hereu, ha d’ingressar com a novici, en el seu cas dels jesuïtes. Poc després, el 1767, el rei expulsa d’Espanya aquest orde i comença el periple del Martín. Primer intenta seguir les passes del germà gran per Itàlia; a continuació, recorre el centre i el nord d’Europa amb en Welldone, figura que esdevé l’instrument amb què l’autor fa caure la màscara del despotisme il·lustrat, les idees, el domini de les masses mitjançant la política imperialista i la religió. La part final es desenvolupa en una França a punt de capgirar l’Antic Règim per després sotragar-lo amb les guerres napoleòniques.\nTots els personatges posen les seves vides, i potser les ànimes, al servei de l’ambició al preu que sigui. Tant si es tracta d’objectius intel·lectuals i artístics com polítics i econòmics. Se’ns mostra un immens fresc tragicòmic de la naturalesa humana en un període concret de la història. S’hi retraten persones que no dubten a prostituir pensaments, sentiments i cossos per aconseguir allò que es proposen. Amb ironia brutalment lúcida, qualsevol guspira d’altruisme o d’ingenuïtat és anorreada pel propi pes dels esdeveniments. No se’n salven ni reis ni plebeus, ni tan sols les societats secretes on van germinar les revolucions que van desembocar en el Romanticisme ideològic i els brutals conflictes bèl·lics del segle XIX. La narració traça magnífics clarobscurs per representar la vida de les persones que hi surten. Malgrat donar la impressió que, com se sol dir, no hi ha un pam de net, queden retratades amb una humanitat tan genuïna que descol·loca. No sé per què, però quan llegia em recordava d’una obra d’en Calvino, El baró rampant, i d’imatges de la fascinant Barry Lyndon, d’en Kubrick.\nDesprés d’acabar El día del Watusi, havia arribat a la conclusió que en Casavella pertany als autors que cal deixar transcórrer cert temps entre obra i obra, cosa que no ha estat el cas. Admeto patir una certa addicció a la seva manera d’escriure, les frases al·lusives i elusives, els circumloquis carregats de dobles sentits que obliguen a fer-se còmplice del seu poder manipulador —en el bon sentit del terme, si és que el té—, un ritme que fluctua entre una poesia sense lirisme i una condensació de contingut que posa a prova la paciència. En aquest llibre res no és blanc o negre, ningú no és bo o dolent, si hi ha res que es dóna per suposat, poc després t’adones que no és així. M’agraden els autors genuïnament difícils. Honestament difícils.\nAquesta entrada s'ha publicat en novel·la i etiquetada amb Casavella. Afegiu a les adreces d'interès l'enllaç permanent.\n← De la Mística. Experiencia plena de la Vida\nSeñales del cuerpo →\nUn pensament sobre “Lo que sé de los vampiros”\nImma C. | dijous, 29 Juliol 2010 a les 11:03\nEm sap molt greu que no sigui aquí per escriure més llibres.\nGràcies per recordar-nos la seva obra


Natació en los Jocs Taronja 2011 - Valencia! - Panteres Grogues\nJFile: :llegir: No es pot obrir el fitxer: https://picasaweb.google.com/data/feed/base/user/PG.Natacio/album/JocsTaronja2011Valencia?alt=json\nNatació en los Jocs Taronja 2011 - Valencia!\nIncorrect URL https://picasaweb.google.com/PG.Natacio/JocsTaronja2011Valencia\nLa setmana no anava tan ràpid com volíem, però finalment va arribar el divendres. Alguns van sortir al matí, altres a la tarda i alguns a la nit, amb tren, cotxe i fins i tot en moto. Arribem a la capital del Túria (com diuen a les notícies per no repetir) entre pluja i vent però no ens preocupava perquè la competició era a cobert (i la festa també)\nHavíem llogat un bonic apartament davant del mercat central, tot un encert, i així estàvem tots junts. Divendres nit sopar en família i "ficant" pressió per al dia següent, després alguns vam aprofitar per sondejar la ciutat i descobrir altres encants diferents als famosos cítrics de la regió.\nDissabte matí, matinada, nervis, esmorzar comunitari i camí a la piscina de Poliesportiu Nazaret, en un barri popular de camí d'El Saler, on els amfitrions "Samarucs" havien organitzat el campionat. Van acudir en competició diferents associacions, no totes LGTB, de la geografia espanyola i també van participar clubs com el de Brussel·les.\nPanteres Grogues va començar a collir medalles des de la primera prova amb Pere C. i Carlos C. or en la seva categoria, el seguien els ors de Miguel M. en 50 papallona i els també ors de Xavi Ag, Dani M. i Miguel M. i la plata de Carles C. en 100 braça, aquesta última prova amb domini absolut de Panteres Grogues amb els 4 primers classificats de la general.\nAbans dels relleus quedaven els 100 esquena amb Jorge G. (OR) i Sylvain S. (Plata) i la prova reina 50 lliures amb 7 Panteres en acció amb 7 medalles, Pere C., Mariano T. van ser OR, Dani M. , Willy F., Dani P. i Sylvain S. van Plata; Santi A. es va endur el bronze.\nDe seguida van arribar els relleus, en les tres disciplines teníem un relleu de cada categoria però les medalles tindrien la seva dificultat.\nJT11: 10x50m libres\nEn 4 x 50 lliures els "jovenets" (CATEGORIA 120) van complir amb escreix. PORTANT L'OR, però els més grans (CATEGORIA 160) vam tenir dificultats, l'equip al complet estava cansat de les proves anteriors i se'ns va escapar el OR per 27 centèsimes, les medalles ja ens pesaven una mica.\nArribava l'hora dels relleus 4x50 braça, aquí no vam tenir problemes perquè ens agrada molt fer la "granota" a Can Ricart i va ser un triomf aclaparador. Repetim triomf en els 4 x 50 estils sense cap dificultat però aquí ens esperava una sorpresa, l'equip de PG "B" s'imposava i es portava el gat a l'aigua.\nAmb el Santi "valent" A. en els 100 lliures, or en la seva categoria continuava la competició, van seguir els 50 braça amb tres ors per a Carlos Cinalli, Xavi Alos, Willy Fernández i els 50 esquena amb tres ors més (Jorge G., DANI M. , Mariano T.) i una de plata per Sylvain S. L'última participació panteril va ser per a Miguel M. en els 100 estils amb triomf clar en la general i medalla d'or, en total van ser 21 OR i 10 PLATA i 1 BRONZE que ens va donar el primer lloc en la classificació general per clubs.\nEra el moment de celebrar el triomf i lliurar-nos a la festa, on fora de la piscina vam poder gaudir com a nens i fer-nos fotos amb les medalles. La diversió seguiria a la nit i al dia següent compartint-la amb els competidors d'altres seccions.


El GOB ha sol·licitat la retirada de l'actual proposta d'avanç de planejament en la fase de presentació de suggeriments obert per l'Ajuntament d'Estellencs a partir de la redacció de la proposta feta pel Consell de Mallorca.\nDes del GOB es sumen als arguments de l'Associació en Defensa dels Paisatges d'Estellencs en el sentit que ni els creixements prevists, ni l'ampliació d'aparcaments ni l'obertura de vials estan adaptats a la realitat d'un municipi situat a la Serra que presenta molts reptes de cara a futur tant en termes del model econòmic propi del municipi, com en termes de mobilitat, disponibilitat i abastiment d'aigua o infrastructures necessàries per a la gestió, com és el cas de la depuradora.\nDes del GOB consideram una bona notícia que Estellencs tengui la intenció de posar en marxa la redacció del Pla General Municipal d'Estellencs, atès que és un municipi sense planejament municipal. Publicat però l'Avanç de Pla General des del GOB discrepam amb els objectius i plantejaments que es proposen i que justifiquen unes intervencions en absolut adequades a l'entorn i a la singularitat el poble, desaprofitant a més la possibilitat per a reordenar, millorar i solucionar problemàtiques actuals que es donen dins del municipi.\nEl plantejament que es fa sembla respondre a una aposta expansiva de creixement amb propostes que a dia d'avui no s'insereixen en la realitat a la que hem de fer front de vulnerabilitat social i econòmica, crisi climàtica i context econòmic local i global.\nCalen propostes que avancin cap a un paradigma que no pot tenir el cotxe privat i l'accessibilitat sense límits a tots els racons i que necessita reenfocar-se en la relocalització, la reruralització, minvar la dependència del sector turístic i avançar cap a societats que deixin enrere el sector serveis per enfocar-se cap a un model productiu que generi autosuficiència i seguretat alimentària i energètica, atenent l'accessibilitat als recursos necessaris i a garantir la seva disponibilitat futura. Així mateix, calen polítiques urbanístiques enfocades a la fixació de població resident generant oportunitats d'accedir a un habitatge digne a un preu raonable, apostant per la rehabilitació i regeneració dels nuclis urbans i el foment de l'accés a l'habitatge per gent jove a partir de fórmules socials i no especulatives de gestionar la realitat urbana dels municipis. I per altra banda, incentivar les activitats econòmiques i serveis bàsics i essencial necessaris per al sosteniment de la quotidianitat.\nEstellencs requereix un planejament urbanístic singular que atengui la singularitat i valor d'un municipi en un entorn protegit i excepcional des del punt de vista del patrimoni natural i cultural atenent tot allò que cal conservar i preservar per poder-hi garantir el desenvolupament i sosteniment de la vida més enllà de la contemplació o consum del paisatge que l'envolta, sinó com un assentament que s'integra dins un espai natural del que cal prioritzar la seva conservació i les seves dinàmiques amb una perspectiva simbiòtica.\n1.- Pel que fa les possibilitats de creixement plantejades a l'Avanç:\nQue l'actual planejament no ha de preveure nous creixements i ha de garantir el valor de l'habitatge com a bé d'ús i no com a bé de mercat especulatiu-immobiliari. Un perill que és especialment greu als municipis de la Serra on els creixements responen majoritàriament a segones residències de luxe en un entorn privilegiat o bé amb usos destinats a finalitats turístiques. Cal un plantejament efectiu que:\n• incentivi la rehabilitació i la recuperació condicionades a usos no especulatius ni turístics, que estimuli l'adquisició o rehabilitació i amb una discriminació positiva cap als sectors més joves de la població d'Estellencs.\nL'obertura de nous vials ens sembla del tot desencertada. Proposam descartar tots els vials proposats i, pel que fa a l'accés a la mar - proposta vial 3 que passat pel costat del torrent, l'actual aparcament i volta fins a sortir a la carretera de la mar - proposam una limitació i en tot cas redistribució del trànsit pel camí existent que no travessa el nucli.\nEn relació als nous aparcaments, creim que ara mateix la problemàtica no és poder créixer en capacitat d'aparcament de manera contínua sinó, en tot cas, tenir punts habilitats d'aparcaments puntuals en cas d'events que ho requereixin. En tot cas es podria plantejar algun tipus d'ampliació sobre coberta o soterrada en els actuals.\nEl tema dels aparcaments i circulació requereix una intervenció en termes d'anàlisi de mobilitat integral i sostenible al municipi que requereix, abans de fer intervencions amb vials i aparcaments per a cotxes, una revisió de l'accés dels serveis de transport públic que ara arriben al poble i tornen amb un bus no adaptat a la realitat i necessitats a les que es suposa que pretén donar servei. Cal un estudi de mobilitat previ i un enfocament adaptat als reptes futures ambientals, econòmics i socials i que per tant, tengui com a principal objectiu eliminar cotxes i la necessitat del transport privat per a les necessitats de la vida diària en aquests municipis així com per les necessitats de possibles visitants adaptades a les limitacions i singularitat d'aquest enclau de la Serra de Tramuntana.\nLa proposta d'avanç parla d'habilitar zones verdes i zones de joc juntament amb els vials-passeig proposats articulant així equipaments i espais públics existents. Es proposa generar noves zones de jocs infantils i una reordenació de places lligada també a la proposta d'aparcaments.\nDes de la nostra consideració és una proposta que no es sosté més enllà de voler donar resposta al tema nous aparcaments i nous vials per a més cotxes. Tot plegat no té cap justificació i la reordenació i optimització dels espais existents seria més que suficient a les necessitats i propostes detectades per la població resident, moltes de les quals apunten a la incorporació de l'església nova com a espai/infraestructura d'ús públic al municipi.\n4.- Pel que fa a l'aigua (recursos disponibles i gestió).\nLa disponibilitat actual i futura d'aigua al municipi és i ha de ser un límit al creixement del municipi. Tal i com ha advertit la Comunitat de Regants i atenent el context de crisi climàtica, l'abastiment d'aigua posa límits que no poden ignorar-se.\nCal incorporar al BIC tota la zona de s'Arraval i els rentadors.\nCal un catàleg del paisatge i usos per tal de caracteritzar els tipus de sòl, recursos i activitats compatibles amb la seva conservació, regeneració i recuperació: zones humides, zones d'elevat interès agrari, zones de secà, zones de ramaderia extensiva, sistemes de reguiu i drenatge, camins, etc.\nPer tot això, des del GOB hem sol·licitat a l'Ajuntament la retirada de l'actual avanç de planejament per a la redacció d'una proposta nova revistant els objectius als que ha de donar resposta d'acord amb la localització excepcional del municipi d'Estellencs, les seves singularitats i particularitats específiques i els reptes ambientals, socials i econòmics presents i futurs.\nLlegir 368 vegades\tDarrera modificació el Dimarts, 14 Setembre 2021 10:44\nMés en aquesta categoria: « El GOB presenta al·legacions a la sol·licitud de concessió administrativa per a legalitzar el restaurant El Bungalow de Ciutat Jardí.


Protocol d´acollida d´alumnat nouvingut de la Conselleria - Informacion.es\nProtocol d'acollida d'alumnat nouvingut de la Conselleria\n20.06.2018 | 04:44\nLa Conselleria d'Educació, Investigació, Cultura i Esport ha creat per primera vegada un protocol d'acollida d'alumnat nouvingut als centres educatius de la Comunitat. Aquest protocol té per objectiu establir els procediments i els criteris necessaris per a acollir aquest alumnat, especialment el desplaçat, i facilitar guies d'actuació i documents orientatius de registre i valoració per a garantir una acollida i una atenció adequades a les seues necessitats.\nD'aquesta manera, Educació estableix el procediment d'actuació, que s'inicia amb la preparació d'actuacions d'acollida abans d'incorporar-les al centre educatiu i finalitza quan ha desenvolupat les competències i les habilitats bàsiques (lingüístiques i psicosocials) que li han de permetre estar en disposició d'assolir l'objectiu de participar plenament en la vida del centre. En l'elaboració d'aquest protocol d'actuació per a l'acollida de tot tipus d'alumnat nouvingut s'han tingut en compte, especialment, les aportacions fetes per diverses entitats sense ànim de lucre dedicades a l'atenció de persones migrants.\nD'altra banda, el conseller Vicent Marzà i l'equip de l'àrea d'Educació han iniciat una ronda de reunions amb els equips directius de les escoles i els instituts de la Comunitat. La primera cita ha tingut ja lloc a Castelló, i els pròxims dies tindran lloc les mateixes trobades a Alacant i a València. L'objectiu és posar en comú el treball de la Generalitat i dels centres educatius, i parteix del compromís de dignificar i reconstruir l'escola pública.


L'Onyar i el Pont de Pedra, Girona (el Gironès) - a photo on Flickriver\nL'Onyar i el Pont de Pedra, Girona (el Gironès)\nEl Pont de Pedra és un pont que travessa l'Onyar al seu pas per la ciutat de Girona que forma part de l'Inventari del Patrimoni Arquitectònic de Catalunya. És un pont construït amb pedra i sense gaires elements ornamentals. Presenta tres arcs rebaixats, que descansen sobre dos pilars centrals, amb tallamars arrodonits. El conjunt fa aproximadament 65 m de llarg per 10 m d'ample. Les voreres són amb lloses de pedra i la calçada amb llambordins. Les baranes també són massisses de pedra ben tallada.\nL'actual pont de pedra formava part de la carretera de Madrid a França. Fou costejat per l'Estat Espanyol i se li va posa el nom d'Isabel II. Substituí al pont anterior del segle XIV, que també era de pedra i es coneixia amb el nom de Sant Francesc. El projecte, realitzat el 1849, és de l'enginyer Constantí German. Les obres es van començar el juny de 1850 sota la direcció de l'enginyer Víctor Martí. L'any 1852 les obres es troben paralitzades a l'alçada dels pilars. L'any 1854 es reprenen sota la direcció de Josep Maria Faquinetto. El dia 29 de juny de 1856 fou solemnement inaugurat.\nTags: elsenyordelsbertins canon eos20d more » tamron18200 catalunya cataluña catalonia gironaprovincia girones girona pont puente brigde riu rio river reflexe reflejo reflection « less\nSets appears in: • El Gironès\nGroups appears in: • Water • Catalunya, next state in Europe more » • Water... Oceans, Lakes, Rivers, Creeks • La nostra terra • Catalunya, Cataluña, Catalonia, Catalogne • Canon EOS 20D • Racons de Catalunya • Girona • Lonely Planet Publications: Photobook • Beautiful Capture • *Flickr en català! • Tu viaje, cuentalo con fotos.(Sube 1 y comenta 2) • CONCORDIANS • MOMENTS COMPARTITS • Catalunya Experience • Paisatges catalans • FOTOHISPANIA • geotagged : catalonia • Descobrint Catalunya • Catalunya & Sardigna « less\nStats: 468 views / 6 comments\npreview: L'Onyar i el Pont de Pedra, Girona (el Gironès) on Flickriver


TMB planteja un ambiciós Pla Estratègic per liderar la mobilitat en l'horitzó del 2025 | TMB Notícies\nInici » Sala de Premsa » TMB planteja un ambiciós Pla Estratègic per liderar la mobilitat en l'horitzó del 2025\nEl pla, que preveu portar el 65% dels desplaçaments al transport públic enfront del vehicle privat, ha estat presentat avui al Consell Assessor com a pas previ a l’aprovació definitiva pel Consell d’Administració\nLa presidenta de TMB, Rosa Alarcón, i el conseller delegat, Gerardo Lertxundi, s'han reunit avui amb el Consell Assessor per estudiar la darrera versió del nou Pla Estratègic, que serà aprovat pròximament pel Consell d’Administració. Aquest pla té com a horitzó el 2025 i “té la visió que l’any 2025 TMB sigui la principal empresa de serveis de mobilitat del país, liderar la mobilitat sostenible i aconseguir que el 65% de desplaçaments a Barcelona es facin en transport públic” i convertir-se en la companyia capdavantera en serveis integrals de mobilitat a l’àrea metropolitana de Barcelona, segons ha explicat Alarcón.\nEn aquest sentit, el pla té entre els seus objectius “arribar a 2,3 milions de viatges diaris en feiner a les xarxes de bus i metro” xifra que suposarà un 10% més que a l’any 2019, quan es va arribar al màxim de viatgers en transport públic segons ha anunciat el conseller delegat, Gerardo Lertxundi, qui ha assegurat que “volem participar en solucions integrades de transport amb altres serveis de mobilitat sostenible”.\nEl Consell Assessor de TMB es va constituir el passat mes de maig, coincidint amb el procés d’elaboració del Pla Estratègic. Es tracta d’un òrgan consultiu que té com a objectiu afavorir un diàleg permanent amb els grups d’interès per contribuir a millorar la gestió de l’empresa. Està integrat per 22 persones de reconegut prestigi i experiència, representants de les organitzacions i sectors més significatius de la societat de la metròpolis Barcelona (vegeu membres aquí). La reunió d’avui ha comptat amb tots aquests experts i el primer tinent d’alcaldia de Barcelona, Jaume Collboni, que ha assenyalat la importància del transport públic i la mobilitat sostenible per a la ciutat de Barcelona.\nEls membres del Consell Assessor de TMB avui abans de la reunió al Pavelló Mies Van der Rohe / Foto: Miguel Ángel Cuartero (TMB)\nEl Pla Estratègic de TMB, que es projectarà sota la marca TMB2025, és fruit d’un treball intens realitzat durant els últims mesos i recull les aportacions de diferents àmbits de participació: del Consell d’Administració, d’alcaldes metropolitans, administracions vinculades al transport, Consell Assessor, Comitès d’Empresa de Metro i Bus, equips tècnics i de direcció de TMB, etc. En paral·lel s’han analitzat els models de diferents ciutats referents en mobilitat d’arreu d’Europa.\nNous serveis de mobilitat\nTMB contempla posar en marxa nous serveis com les bicicletes i els vehicles compartits amb una clara aposta per la sostenibilitat que convertirà l’organització en un referent mundial de mobilitat des de la vocació de servei públic. Un ambiciós objectiu que s'acompanya de diferents accions amb què TMB fa un altre pas cap a una companyia de mobilitat més sostenible, apuntant a una reducció de 17.000 tones de CO2 el 2025. “TMB ha de ser una empresa sostenible, descarbonitzada, accessible, equitativa, que cobreixi les necessitats de la mobilitat” ha afirmat la presidenta de TMB, qui ha recordat també que la companyia “genera 27.877 llocs de treball de forma directa i indirecta”.\nMés sostenibles i més accessibles\nTMB té un paper capdavanter en la mobilitat sostenible que enfortirà amb una reducció del consum energètic en metro d’un 6% mitjançant l’aplicació de tecnologies que permetin recuperar la pròpia energia generada pels trens. A més, un dels projectes contempla l’ús de l’energia elèctrica de la xarxa de metro per alimentar la càrrega dels autobusos i aconseguir un estalvi en el cost.\nEs continuarà amb la transformació de les estacions de metro perquè el 100% siguin accessibles l’any 2024. El Pla inclou millores concretes tant a la xarxa de metro com a la de bus. Pel que fa al metro, algunes de les accions més destacades són: la posada en servei del tram central de la línia 9, la incorporació de 96 nous trens per a ampliacions de xarxa, dues noves estacions a Badalona (L1), dues a Esplugues (L3) i tres a Barcelona (L4).\nLa companyia de Bus incorporarà 508 autobusos d’energies netes, dels quals 233 seran elèctrics i 46 d’hidrogen. L’aposta per un futur més verd es tradueix també en l’impuls i posada en servei d’una hidrogenera oberta a l’ús públic i la construcció d’una cotxera verda a Zona Franca, per a 550 vehicles, digitalitzant la gestió i les operacions, l’eficiència energètica i la utilització d’energies renovables.\nTambé es preveu un projecte pilot de bus d'última milla amb vehicle autònom al polígon industrial de la Zona Franca, i es projecta el servei del bus a la demanda en 20 línies de proximitat que donaran servei a 50 barris,\nTotes aquestes millores a la xarxa de bus i metro arribaran mentre se celebren els centenaris d’ambdues, la de bus el 2022 i la de metro el 2024.\nTecnologia al servei del ciutadà\nTMB treballa en paral·lel en el seu nou Pla de Responsabilitat Social per contribuir decididament a l’assoliment dels Objectius de Desenvolupament Sostenible (ODS) de les Nacions Unides. També es referma el compromís de TMB per establir pràctiques específiques per facilitar la contractació de dones a la empresa, així com la promoció del talent femení intern.\nNegocis internacionals per millorar el transport a Barcelona\nPel que fa als seus negocis corporatius, TMB creixerà en el negoci exterior, tant de consultoria com de projectes integrals, així com en els serveis de l'Hola Barcelona, el Bus turístic i el telefèric. Uns ingressos addicionals que permetran seguir millorant el finançament del transport públic i que repercutiran directament en la millora dels serveis integrals de mobilitat que oferirà TMB.\nAquest Pla Estratègic situa TMB com a referent mundial en mobilitat només uns anys abans que precisament Barcelona aculli l’organització del Congrés Mundial de la UITP l’any 2023.\nConceptes: Mobilitat|Institucions: TMB|Llocs: Barcelona|Servei: Bus|Metro|Anys: 2021\nPresentació del Pla Estratègic TMB 2025\nEls membres del Consell Assessor de TMB avui al Pavelló Mies Van der Rohe / Foto: Miguel Ángel Cuartero (TMB)\nNota de prensa en PDF (esp)


Let Us Face the Future. Art britànic 1945-1968 | Exposicions | Fundació Joan Miró\nLet Us Face the Future, comissariada per Andrew Dempsey i Richard Riley, inclou vuitanta-vuit obres d’artistes britànics provinents de les col·leccions del British Council i l’Arts Council, de la Tate i del Pallant House Gallery de Chichester, entre d’altres col·leccions públiques i privades.\nL'exposició ha estat organitzada per la Fundació Joan Miró i el British Council i compta amb el patrocini de Fundación BBVA.\nLa mostra s’inicia amb obres de Henry Moore i Francis Bacon, que posen de manifest l’estat d’ànim a Gran Bretanya i a Europa immediatament després de la guerra: l’horror produït pels camps de concentració i l’amenaça sempre present de la bomba atòmica.\nEl títol, Let Us Face the Future, reprodueix l’eslògan del partit laborista per a la campanya electoral de 1945, que sorprenentment va comportar la derrota dels conservadors liderats per Winston Churchill. El relleu laborista va inaugurar l’Estat del benestar al Regne Unit, amb canvis en la societat britànica que van fer possible l’explosió de creativitat i de llibertat del Londres dels anys seixanta. Aquests canvis, que també es van palesar en l’art del moment, conformen el tema central de l’exposició. Per exemple, l’audaç exploració de la pròpia sexualitat per part de David Hockney, la revolució escultòrica d’Anthony Caro o les pintures òptiques de Bridget Riley. Entre els artistes més destacats, hi ha també Eduardo Paolozzi, un escocès d’origen italià que amb Bunk, els seus collages iniciats el 1952, avançà el que seria el pop art, i Richard Hamilton, autor el 1956 del collage Just what is it that makes today’s homes so different, so appealing, considerada la primera obra del moviment pop britànic.\nLa gran varietat de l’art a la Gran Bretanya d’aquest moment es reflecteix també en altres seccions de la mostra, com la dedicada als artistes de St. Ives (un poble de pescadors de Cornualla on s’establí una important colònia d’artistes), entre els quals destaquen Peter Lanyon i Roger Hilton; als constructivistes anglesos, amb Victor Pasmore al capdavant; a la renovació de la pintura figurativa per part de Lucian Freud, Leon Kossoff i Frank Auerbach, entre altres; i a alguns dels fotògrafs més importants que van treballar a Gran Bretanya en aquest període, des de Bill Brandt fins a Tony Ray-Jones.\nA l’entorn de l’exposició s’ha programat un cicle de conferències i workshops, amb la col·laboració del Departament de Filosofia de la Universitat Autònoma de Barcelona, que tindrà lloc a l’Auditori de la Fundació entre el 6 d’octubre de 2010 i el 16 de febrer de 2011.


El Govern decreta el tancament de la font d’Arinsal i la retirada de tots els productes – FÒRUM.ad\nEl Govern decreta el tancament de la font d’Arinsal i la retirada de tots els productes\nel: 27/04/16 19:29\nEl ministre de Salut Carles Àlvarez Marfany, acompanyat del director de Salut Josep Casals i el cap de l’àrea de Seguretat Alimentària i Entorn, Jesús Galindo han comparegut per a anunciar que el Govern ha procedit a tancar la font d’Arinsal. Analitzats els resultats de les anàlisis de les diferents mostres d’aigua de la font d’Arinsal, la planta embotelladora i els diferents lots emmagatzemats, el ministre ha assegurat que pràcticament totes les mostres es troben contaminades per norovirus de dos tipus diferents. Les analítiques situen entre 20 i 130 les partícules per cada cinc litres els índexs de contaminació detectats. L’empresa, que compta amb vuit treballadors, té un expedient obert i s’ha decretat la retirada de tots els productes que es troben al mercat provinents de la Font d’Arinsal. Així mateix, queda immobilitzada també la venda de productes.\nRebuts els resultats de les mostres d’aigua que el Govern va enviar a Girona, ha comparegut el ministre per anunciar el tancament de la font i la planta d’Arinsal perquè “hi ha contaminació en pràcticament totes les mostres analitzades” que ha situat en uns nivells d’entre 20 i 130 partícules per cada cinc litres.\nIgualment, han volgut descartar que la contaminació s’hagués produït per la filtració d’aigües fecals per l’entorn que segons ha dit “no té risc de filtració” i perquè les anàlisis que s’han anat fent a la producció sí que preveuen la detecció de bacteris, i no de virus. “Hi ha hagut una filtració de virus, i poden arribar a aquesta profunditat” ha matisat.\nSegons les diferents normatives de qualitat de l’aigua, els responsables de salut han recordat que els factors vírics no es preveuen en les anàlisis perquè la normativa de referència dels organismes designats per l’OMS i la FAO preveuen normes de control de les aigües envasades.\nEn aquest sentit, han apuntat que la contaminació de la font es podria haver produït per “un nou agent patògen que s’està començant a estudiar”. En aquest sentit, han recordat que un antecedent del 2012 a les Illes Balears amb origen en una planta de Catalunya va obligar a la modificació dels controls que es fan sobre l’aigua envasada. Llavors, ha aclarit el director de Salut Josep Casals, “hi va haver la necessitat que es canviessin les metodologies de control”. Tot i així, el Govern no es planteja cap canvi en el seguiment sobre la qualitat de l’aigua a Andorra.\nSense brots de gastroenteritis\nNo s’ha constatat cap brot de gastroenteritis pel consum d’aigua d’Arinsal, i a més han recordat que la Generalitat de Catalunya ha donat per tancat el brot provocat per la distribució dels bidons d’Eden Springs.\nEn els casos detectats al país, el ministre ha descartat que cap cas es pugui lligar amb l’aigua d’Arinsal, “les gastroenteritis són freqüents i habituals, evidències clares no les tenim i per aquesta raó es van mantenir els paquets”. Ha constatat, a més, que la incidència de gastroenteritis a Andorra ha estat “bastant alta enguany”.\n“És una fatalitat”\nEl ministre ha anunciat també que des d’ara mateix comença la investigació per conèixer les causes de la contaminació per norovirus de la font d’Arinsal. A banda, també s’analitzaran les ampolles que es troben actualment en el circuit comercial. Sobre el futur de l’empresa Aigües del Pirineu i la marca Aigües d’Andorra, Font d’Arinsal, ha aclarit que “si es tanca la font, es tanca l’empresa”. En aquest sentit, les ampolles d’aigua que es troben a la venda seran retirades i s’aconsella no beure’n. Sobre les responsabilitats, “és molt aviat per parlar de tot això”, sí que estaven en regla els entorns de protecció de la Font.\nSobre les mostres de la Generalitat que establien que la contaminació era molt superior a la que assenyalen els resultats de les analítiques amb què compta el Govern, el director de Salut, Josep Casals, ha destacat la col·laboració de les autoritats catalanes. Però ha volgut matisar que els resultats que van presentar les autoritats catalanes que situaven la contaminació detectada d’entre 1000 i 10.000 partícules per litre sortien “d’una mostra no oficial, no sabem de quina manera es va manipular i no la vam donar com a vàlida”.\nFinalment, el ministre ha volgut aclarir que font d’Arinsal només abasteix la planta embotelladora.\nEntrada Anterior: Sortida dels patinadors andorrans cap al campionat d’Europa de grups Xou i de Precisió\nEntrada següent: Es liciten els treballs de projectes de millora hidràulica de diversos rius


El 20% de la joventut de 14 anys ha apostat en un local del joc a pesar de ser il·legal - À Punt\nEl 20% de la joventut de 14 anys ha apostat en un local del joc a pesar de ser il·legal\nLa FAD alerta de l'addicció creixent al joc en la joventut per la baixa percepció de risc i el bombardeig publicitari.\nUna persona camina al costat d'una sala d'apostes en una imatge d'arxiu / Europa Press\n22 de gener 2020 - 17:47\nLa Fundació d'Ajuda contra la Drogoaddicció (FAD) denuncia que prop del 20% dels joves espanyols de 14 anys, dos de cada deu, han jugat diners presencialment en un local d'apostes, a pesar que l'accés està prohibit als menors d'edat.\n"És una conducta plenament integrada en l'oci juvenil", ha alertat la directora general de la FAD, Beatriz Martín durant la presentació de la campanya "Defén l'obvi", que pretén advertir els menors dels riscos del joc i apostes per a combatre la percepció de normalitat que considera estesa entre els joves.\nSegons les dades de l'Enquesta sobre Ús de Drogues en Ensenyaments Secundaris a Espanya, el 18,6% dels adolescents de 14 anys va apostar almenys una vegada el 2019 en algun dels 3.507 salons de joc que hi ha a Espanya.\n"La percepció de risc és molt baixa i els joves queden per a jugar, és una alternativa d'oci i no senten els diners apostats com perduts, sinó com una altra despesa d'oci", ha advertit Martín.\nLa campanya "Defén l'obvi" de la FAD té com a objectiu recordar que apostar és il·legal per als menors, tot i que 500.000 ho fan cada any a Espanya –en locals i en línia– i que l'hàbit comporta riscos més allà de la ludopatia. Segons un estudi de 2016, el 2% dels menors són addictes al joc.\nLa secretària general de la FAD, María Renovales, ha advertit que més allà de la ludopatia el joc també provoca ansietat i nerviosisme entre els menors, l'empitjorament de les relacions familiars –pels furts i les mentides a casa– problemes de rendiment i absentisme escolar, i el distanciament de les amistats.\nRenovales assegura que el context social i el bombardeig de publicitat han generat un problema d'addicció entre els menors en els últims cinc anys. Per això, reclama la intervenció de les administracions públiques.


COM TRIAR BOMBINS DE SEGURETAT - Gremi de Serrallers de Catalunya\nCOM TRIAR BOMBINS DE SEGURETAT\nSi perds les claus de casa o creus que el teu pany no et proporciona la seguretat que necessites, ha arribat l’hora de canviar-la per una altra més eficaç. Ara bé, què és el que cal canviar concretament? ¿El pany sencera? La resposta és no. No cal canviar en aquests casos el pany sencera. En aquests casos se solen triar bombins de seguretat i instal·lar-los en els llocs necessaris.\nQuins bombins de seguretat hi ha?\nUn manyà expert serà la persona indicada per ajudar-te amb l’elecció del barret fort de seguretat, però no està de més saber quins tipus de bombins de seguretat existeixen per saber de què t’està parlant el manyà.\nEl més important és triar bombins de seguretat, és a dir, aquells barrets forts que tinguin algunes característiques com les següents: antirossinyol antitrepant, antimordaza i antibumping.\nAquestes característiques són les que garanteixen una seguretat màxima.\nBombins de seguretat d’una sola entrada: aquest tipus de barret fort es tanca amb clau només des de l’exterior, de manera que és ideal per a habitacions que no necessiten tancar des de dins com, per exemple, un traster.\nBombins de seguretat d’una sola entrada i botó: el bombí d’una sola entrada i botó es tanca de forma convencional des de fora, és a dir, amb clau, mentre que per dins es tanca a través d’un botó o pestell. És comú a la porta de veïns.\nBombins de seguretat doble entrada: en aquest cas es pot obrir i tancar amb clau tant per dins com per fora. És l’habitual en les portes principals.\nCom escollir bombins de seguretat adequats?\nHas de tenir en compte que no tots els bombins de seguretat són adequats per tots els panys. Cadascuna té les seves característiques pròpies, per la qual cosa és important distingir-les. Anem a veure com fer-ho.\nPorta de fusta: quan s’intenta escollir el bombí adequat cal tenir en compte la mida de la lleva. Depenent de la porta es necessitarà una lleva més llarga o més curta. En el cas de la porta de fusta es necessita una lleva llarga de 15 mm.\nPorta metàl·lica: si la teva porta és metàl·lica, o de PVC, necessitarà una lleva curta de 13 mm. En alguns casos es necessita una lleva de 11 mm, que és menys comú. El manyà professional podrà indicar-te adequadament.\nA més del tipus de porta, també cal tenir en compte el tipus de perfil del bombí:\nEuropeu: el bombí europeu és el més comú, pel que la seva forma és la més coneguda. Té una part rodona a la part superior que s’estreny a la part de sota.\nRodó: com el seu propi nom indica, el barret fort rodó té forma circular i també és força comú.\nOvalat: és el barret fort menys comú.\nFinalment, cal tenir en compte la mesura que té el barret fort abans d’adquirir un altre ja que, si no té la mateixa mesura que l’anterior barret fort, no servirà de res.Bombins centrats: la longitud d’aquests bombins de seguretat es divideixen en dues parts equidistants.\nBombins descentrats: la longitud, en aquesta ocasió, es divideix en dues parts asimètriques. La lleva es col·loca en el medi.\nBombins de mig cilindre: la longitud del barret fort de mig cilindre és la meitat de l’estàndard.


Sentenciar la Lliga al gener? | Futfem.cat\nParlar de sentenciar una competició a la qual li queden 13 jornades per jugar-se pot semblar molt agosarat, però és el que pot passar si el Barça guanya aquest dissabte l'Atlético de Madrid. L'equip blaugrana és primer a la taula, 9 punts per sobre les 'matalasseres' i un triomf el deixaria amb 12 d'avantatge, més el gol average particular guanyat. Si bé és cert que, matemàticament, la Lliga no estaria decidida ni molt menys per molt que el Barça s'emportés la victòria, també ho és que el conjunt de Lluís Cortés només s'ha deixat punts en un partit i ho hauria de fer en cinc altres jornades perquè l'Atlético pogués tenir alguna opció.\nEvidentment, tant l'entrenador com la plantilla han destacat el fet de poder anar a Madrid amb aquest avantatge, però també han deixat clar que quedarà Lliga per jugar-se i fins que no sigui definitiu el títol, l'equip no té res a celebrar. Centrant-se més en el partit contra l'Atlético, Lluís Cortés ha parlat de com es pot afrontar un duel davant d'un equip que acaba de canviar d'entrenador, com és el cas de les madrilenyes amb Dani González: «Centrant-nos en nosaltres, treballar en nosaltres, fer-nos més fortes. Tenim la idea que és més el rival que ha d'adaptar coses quan juga contra el Barça. Depèn del rival, potser pots matisar o fer més èmfasi en alguna cosa i aquesta setmana és més difícil perquè la informació de l'entrenador no la tenim».\nUna d'aquestes fortaleses pròpies que té el Barça és les poques ocasions que li generen els rivals i els pocs gols encaixats. El tècnic blaugrana n'ha parlat: «La millor manera de defensar és tenir la pilota. Tenir-la també comporta uns riscos i els gols que hem rebut han estat en transicions, en pèrdues o contraatacs. Som un equip que ens agrada divertir-nos, ens agrada arriscar». Parlant de defensa, el Barça ha recuperat pel partit Sandra Paños, però ha perdut Kheira Hamraoui, lesionada, que s'ha quedat a Barcelona juntament amb Losada, Graham Hansen i Falcón, també lesionades; i Carla i Gemma Font, descartades. A Madrid han viatjat 19 jugadores, per tant, una més haurà de quedar fora de convocatòria abans del duel.\nD'altra banda, aquest partit contra l'Atlético de Madrid és el primer de fins a quatre que haurà d'enfrontar el Barça en els pròxims 40 dies. Lluís Cortés ha comentat el que suposa: «Són molts partits contra un mateix rival, però aquest és el primer. I en ser el primer, és el que menys coses hem d'adaptar. També hem de tenir en compte que l'Atlético acaba de canviar d'entrenador, amb la incògnita de què plantejaran, però les jugadores són les mateixes».\nPel que fa a la plantilla, la segona capitana de l'equip, Alexia Putellas, també s'ha centrat en el propi equip a l'hora de parlar dels moments complicats que viu l'Atlético. Igualment, també ha comentat com pot afectar el canvi de tècnic al seu rival més directe: «Un canvi d'entrenador sempre sacseja el vestuari, el dinamita. Pot canviar l'entrenador, però les jugadores seguiran sent les mateixes i fa molts anys que ens coneixem. Sabem les virtuts que tenen i del que són capaces, les qualitats que tenen les han tingut sempre».\nUna de les curiositats del partit és on es jugarà; la nova ciutat esportiva d'Alcalá d'Henares, cosa que fa que els darrers 6 duels de Lliga entre ambdós equips s'hagin jugat en camps diferents, entre el nou Johan Cruyff, el Miniestadi, el Metropolitano i l'antiga ciutat esportiva de l'Atlético. Això també ho ha comentat Alexia: «Si el camp no estigués en bones condicions, podria condicionar una mica. Que cada vegada es jugui en un camp diferent no ajuda molt [a professionalitzar la competició]. Per acabar, la de Mollet del Vallès ha remarcat que la Lliga no està sentenciada, recordant el títol guanyat davant l'Athletic Club, amb el Barça arribant a estar 11 punts per sota.


Premi Reina Sofia de Poesia\nEl final de la cruïlla\nMaduro trontolla a la corda fluixa\nEl dilema de ser o no ser president\nUn museu dels màrtirs de la llibertat\nL'Ambaixada d'Espanya ha convidat els caraqueños a celebrar el Premi Reina Sofia de Poesia Iberoamericana que ha estat atorgat al poeta Rafael Cadenas aquest dijous 12 a la Plaça de Los Palos Grandes' a Caracas per retre-li un homenatge a cel obert com a primer veneçolà que ha estat distingit amb aquest reconeixement.\nEl guardó promogut pel Ministeri d'Educació i Cultura d'Espanya i concedit per la Universitat de Salamanca i Patrimoni Cultural, que el passat 11 de maig, en la seva XXVII edició, va reconèixer les aportacions de l'obra literària de l'autor al patrimoni cultural comú d'Iberoamèrica i Espanya.\nRafael Cadenas és un home senzill, tímid i de parlar pausat, de 88 anys. Nascut a Barquisimeto, capital de l'estat Lara en 1930. Va ser membre fundador del grup "Taula Rodona".\nHa publicat '' Quaderns de l'Desterrament '' (1960), "Falses Maniobres" (1966); així com edicions mimeografiadas dels seus treballs universitaris: "Literatura i Vida", "Realitat i Literatura", "En Torn al Llenguatge". Premi Nacional de Literatura 1985.\nL'homenatge inclou un variat programa que s'iniciarà amb les paraules de representants de l'Ambaixada d'Espanya i de l'Ajuntament de Chacao. Seguidament, es durà a terme un col·loqui amb la participació de Luis Miguel Isava, María Fernanda Palaus i Alejandro Sebastiani, moderat pel també escriptor Rafael Castell Zapata.\nEn finalitzar el conversatori, els joves Daniela Pinto i Héctor Torres, tots dos guanyadors de la menció publicació en el "II Concurs Nacional de Poesia Jove Rafael Cadenas" (2017) oferiran una lectura de poemes de l'autor homenatjat, per culminar l'acte amb un globus del qual sortiran fragments d'alguns dels seus textos literaris.\nRafael Cadenas és considerat un dels autors fonamentals de la lírica llatinoamericana dels últims anys, paper ja reconegut per altres guardons, com el Premi FIL de Literatura en Llengües Romanços que atorga la Fira del Llibre de Guadalajara (Mèxic) i el García Lorca que es concedeix a Granada.\nSerà el proper 23 d'octubre quan el Mestre rebi al Paranimf de la Universitat de Salamanca la condecoració del "Premi Reina Sofia de Poesia Iberoamericana", el més prestigiós en el seu gènere en els països de llengua espanyola i portuguesa i que en el 2018 va comptar amb un jurat copresidit per Alfredo Pérez de Armiñán i de la Serna, president del patrimoni nacional, i Ricardo Rivero Ortega, rector de la Universitat de Salamanca.\nLa seva composició la van completar Darío Villanueva Prieto, director de la Reial Acadèmia Espanyola; Juan Manuel Bonet Planes, director de l'Institut Cervantes; Ana Santos Aramburo, directora de la Biblioteca Nacional d'Espanya; i José Manuel Mendes, president de l'Associació Portuguesa d'Escriptors, entre d'altres poetes i persones vinculades amb el món de la poesia com Berna González Harbour, Luis Alberto de Cuenca, Pilar Martín-Laborda i Bergassa o Blanca Berasategui.\nDes de molt primerenca edat Rafael Cadenas comença a escriure poemes. Les seves obres han estat ben rebudes per la crítica i valorades com a indispensables si es vol una anàlisi profunda de la realitat a través de la lírica; sol vincular el seu estil amb el pensament filosòfic i l'hi compara amb autors com Hölderlin, Rilke i Gorostiza.\nEl seu poema "Derrota" va ser pres com a referència en la poesia veneçolana dels anys 60, per manifestar una sensació de solitud i desemparament davant d'una realitat cruel i incomprensiva.\n"Jo que no he tingut mai un ofici\nque abans de res competidor m'he sentit feble\nque vaig perdre els millors títols per a la vida\nque amb prou feines arribo a un lloc ja vull anar-me'n (creient que mudar-me és una solució) ".\nMés recentment el 2015 Rafael Cadenas va escriure aquest poema que retrata la Veneçuela actual:\n"El que queda aquí, / envoltat per Colòmbia, el Brasil i Guyana / enfront d'aquest bell i imponent mar Caribe./ Això, / aquest corral al nord d'Amèrica del Sur./ Aquesta republiqueta de vius, sicaris i malhechores./ Això / que ja no és un país sinó una paròdia de la República Bananera./ Això no és Venezuela./ aquest pou de plom i sang, aquest dol en gerundi, aquest plor que no cessa, no és el país del qual ens canta el 'Glòria al brau Poble './ Això, aquest solar de manses cues de fam / no és la terra que va parir a herois independentistas./ Això no és més que la república bolivariana de Veneçuela. Així amb minúscules. Disminuïda i empobrida, / enfosquida, envilida i trist ".


El sord tartamut que fou rei dels jocs de paraules - Plataforma Blanc i Negre\nPer als lectors d’Alícia al país de les meravelles i la seva seqüela, Rere el mirall, sovint és una sorpresa descobrir que el seu autor era tartamut i, per a més ironia, sord d’una orella. Aquest impediment vocal de Charles Lutwidge Dodgson (de pseudònim Lewis Carroll) era tan i tan notori, que al Christ Church College on treballava li posaren el malnom de “Do-Do-Dodgson”.\nÉs més, Carroll va abraçar tant aquest malnom adptat que es va dedicar una aparició estelar d’ell mateix al país de les meravelles precisament sota la forma d’un Dodo:\nAquesta és la forma amb què apareix Lewis Carroll (Charles Lutwidge “Do-Do-Dodgson”) al país de les meravelles.\nÉs sorprenent que un dels autors més loquaços i aguts amb l’ús del llenguatge i els jocs de paraules fos severament tartamut. La seva sordera parcial es devia a fenomens externs absolutament naturals (unes fortes febres que havia patit en la infància), però sens dubte la tartamudesa és una qüestió inherent a la seva personalitat, d’arrel marcadament psicològica, i per tant està molt relacionada amb la seva literatura i no s’hauria de menystenir per a analitzar l’obra completa d’aquest autor.\nSembla que la possible causa del tartamudeig de Carroll estava relacionat amb la seva timidesa, la qual cosa podria haver provocat l’elecció d’una professió tan íntima i tranquil·la com és escriure, així com la major comoditat que tenia Lewis Carroll en companyia d’infants que no pas amb adults.\nAixò evidentment és poc més que una mera especulació, però és interessant tenir-ho present en fer una lectura crítica de l’obra de Lewis Carroll (tant la seva producció dirigida a infants com la destinada a públic adult).\nTambé és interessant veure la relació del País de les meravelles amb persones reals de la vida quotidiana de l’autor, com la pròpia alícia o ell mateix, però aquest és un tema que deixarem per a una altra ocasió.\nAquesta entrada s'ha publicat el Dimarts, maig 24th, 2016 a les 11:18\nTags: Alícia al país de les meravelles, animals, autobiografia, autobiografic, Dodo, Lewis Carroll, literatura, sord, sordesa, tartamudesa\nPublicat a: Lewis Carroll\narquitectura divulgació Lewis Carroll Fotografia Toni Figuera Música literatura misteri col·laboracions altamira Nazi Adam i Eva Cuba John Merrick Plataforma Blanc i Negre art dramatúrgia teatre egipte medicina indianos Verdi pintura rupestre Indians Segona guerra mundial Feminisme documental Alberto Reche correspondència biografia Rússia tsar Alícia Hitler Alícia al país de les meravelles Història bandera Masclisme Antilles Guerra divorci Aleix Vives Roma pista WWII llibre Divulgació històrica Descobriment assajos arqueologia


per Redacció - Fotografia: Josep M. Pàmies (Moto Club Segre) dilluns, 25 de febrer 2013 - 00:00h\nExhibició de Marc Sans al motocròs de Rufea| Redacció - Fotografia: Josep M. Pàmies (Moto Club Segre)\nEl pilot vallenc Marc Sans va començar el català de motocròs realitzant una exhibició a la cursa disputada aquest diumenge al circuit de Rufea a Lleida. Amb aquesta doble victòria, Sans es posa líder de la categoria MX125 2T.\nLa pilot d’Alcover Adelina Ramírez s’emportava la victòria en Fèmines, el també alcoverenc Albert Girona guanyava en MX85 Cadet; Gerva Cañas, s’imposava en MX85 Juvenil; Oriol Oliver, en MX65 i Ferran Ferré, en MX50. Una matinal al circuit el Segre de la partida Rufea de Lleida, en que el Moto Club Segre va aconseguir reunir més d’un centenar de corredors, tot i les baixes temperatures de la nit i primeres hores del dia.\nMac Sans ha començat la temporada del català de motocròs igual o millor de com la finalitzava l’any passat, ja que va guanyar el campionat en una categoria inferior, però la seva gran preparació li ha permès iniciar una nova temporada amb les aspiracions posades en revalidar el campionat. La segona posició en MX125 2T va ser per al corredor belga Jeremy Abadie, que tot i que la sort no el va acompanyar a la segona mànega, aconseguia el segon esglaó del podi, per davant del corredor del Moto Club Segre, Marc Hernández, que també s’estrenava a la categoria.\nEn MX85, corrien junts els cadets i els juvenils, ja que el reglament ho permetia, donant espectacularitat a les mànegues donat l’elevat nombre de participants. En cadet, Albert Girona no es va deixar sorprendre pel seu màxim adversari, Silver Gómez, que s’havia de conformar amb dos segons llocs rere el lideratge de Girona, la tercera va correspondre finalment a Marc Fontanals, malgrat Victor Redondo el superés a la segona mànega.\nPel que fa a les dues categories més petites, en MX65, Eric Tomás va començar amb bon peu, guanyant la primera mànega, però una errada a la segona el va relegar a la segona posició, sent Oriol Oliver qui va guanyar la categoria. La tercera plaça va correspondre al pilot rus establert a Girona, Nikita Kuchekov. En MX50, de3mostració de Ferran Ferré, que es va imposar a les dues mànegues, per davant de Víctor Puig i Adrià Monné, que també van repetir posicions a ambdues mànegues.\nLa propera cita del motocròs del Moto Club Segre serà el 14 d’abril al circuit de Bellpuig, després que aquesta entitat hagi arribat a un acord per portar la gestió del traçat de Montperler i s’hagin restablert els desperfectes ocasionats fa uns mesos.


Aerocas i Introducing realitzen missions comercials a Àustria i Bulgària orientades a captar operatives xàrter - Diari Valencià\nPortada » Actualitat » Aerocas i Introducing realitzen missions comercials a Àustria i Bulgària orientades a captar operatives xàrter\nEl director d’Estratègia d’Aerocas es reuneix amb les agències majoristes que van canalitzar més de 4.000 turistes austríacs a Castelló l’any passat\nL’aeroport de Castelló i la iniciativa empresarial Introducing Castelló desenvolupen dues missions comercials a Àustria i Bulgària encaminades a la captació d’operatives de tipus xàrter que contribuisquen als objectius estratègics de perllongar la campanya turística i avançar en la internacionalització de la destinació.\nAixí, el conseller responsable d’Estratègia d’Aerocas i president d’Introducing Castelló, Javier Gallego, ha mantingut a la localitat austríaca de Kizbühel una trobada amb representants de l’operador espanyol Iristour i del grup austríac Eurotours. Es tracta de les mateixes empreses majoristes que el 2017 van gestionar els vols que van possibilitar l’arribada de més de 4.000 turistes austríacs a través de l’aeroport de Castelló.\nSegons ha assenyalat, “a la reunió mantinguda, els operadors turístics han mostrat interès en programar a partir de l’any que alguna operativa de característiques similars a la de 2017, atès que el nostre destí gaudeix de molt bona reputació i els nivells de satisfacció dels turistes austríacs que han visitat la província és molt elevat. Per tant, treballarem amb ells amb l’objectiu de tancar alguna operació”.\nD’altra banda, el conseller d’Aerocas assisteix a Bulgària a la fira Holiday & Spa Expo, que té lloc a Sofíaentre el 14 i el 16 de febrer. En aquest esdeveniment, Javier Gallego es va a entrevistar amb els dos operadors turístics més importants del país, “amb capacitat per programar vols directes a Castelló”. Així mateix, Gallego ha realitzat una presentació de la destinació i de l’aeroport davant agències de viatges minoristes.\nAquestes accions formen part del Pla d’Acció de 2018 que duen a terme de manera coordinada l’aeroport de Castelló, Introducing i l’Agència Valenciana del Turisme. Aquest pla, que abasta un ampli catàleg d’accions promocionals i de màrqueting enfocades als agents professionals del sector, s’articula i finança a través dels convenis subscrits amb l’AVT.\nAeroport de Castelló Agencia Valenciana de Turisme Província de Castelló turisme


Centenars de persones es manifesten en diversos municipis sota el lema 'La vida abans que el capital' La República\nCentenars de persones es manifesten en diversos municipis sota el lema ‘La vida abans que el capital’\nA Tarragona s’hi esperaven 20 participants, i al final n’han estat moltes més, sempre respectant les distàncies de seguretat\nPla mitjà d'una dona a la concentració de la Rambla Nova de Tarragona que mostra un cartell amb el lema 'Recuperem els carrers' el 26 de maig del 2020. (Horitzontal)\nEl moviment #RecuperemElsCarrers ha reunit manifestacions en diversos punts dels Països Catalans per protestar sobre la pèssima gestió de la crisi i per lluitar pels drets socials i polítics.\nUna de les convocatòries més exitoses ha estat a Tarragona, on més d’un centenar de persones s’han concentrat aquest dimarts a la tarda en el marc de la convocatòria que s’ha fet en diverses ciutats del país sota el lema ‘La vida abans que el capital’. Els assistents, distanciats entre ells i amb mascareta, han exhibit diverses pancartes en les quals s’hi podien llegir lemes com ‘Posem la vida al centre’, ‘Recuperem els carrers’, ‘Per uns serveis públics 100%’ o ‘Papers per tothom’. També s’han mostrat estelades, llaços grocs i cartells per la llibertat dels presos polítics. Durant l’acció, que ha durat uns 20 minuts, s’ha llegit un manifest i s’han cantat els Segadors. La concentració es repetirà cada dimarts a les vuit del vespre davant l’estàtua dels Despullats, a la Rambla Nova.\nTot i que els organitzadors preveien que un màxim de 20 persones participessin de forma simultània en la protesta, finalment n’han estat moltes més. Tot i això, els assistents han respectat el distanciament i s’han situat al damunt d0uns quadrats que han dibuixat amb guix a l’asfalt.\nUn dels assistents ha estat l’encarregat de llegir el manifest sota el lema ‘Ens hi van els drets i ens hi va la vida’, com a reacció a la detenció d’una dona dimarts passat en una protesta al barri de Gràcia de Barcelona. El text ha fet una defensa del respecte als drets i llibertats civils, i ha criticat la “doble vara de mesurar” amb altres manifestacions.\n“Ens seguirem manifestant preocupades perquè el cost de la crisi està recaient sobre les espatlles dels treballadors i treballadores, i dels sectors populars, mentre bancs i grans empreses multinacionals no deixen de sumar beneficis, mentre no es posen les bases per reforçar el sistema sanitari públic”, han justificat els convocants.\nPer això, els organitzadors han fet una crida a tornar a les mobilitzacions “pels drets socials i pels drets polítics”. Això sí, han precisat, “amb mascareta i respectant sempre la distància de seguretat entre les manifestants”.\nDurant la concentració de Tarragona també s’ha cridat el lema “Els carrers seran sempre nostres” i l’acció s’ha tancat, sense incidents, amb els Segadors. Diverses patrulles dels Mossos d’Esquadra i de la Guàrdia Urbana de Tarragona s’han desplegat a prop dels manifestants però no han intervingut.\nLa vida abans que el capital+


29/11/2018 - Ràdio Maricel de Sitges. 107.8 FMRàdio Maricel de Sitges. 107.8 FM\nUna rèplica de la Sirena, possible solució per preservar l’escultura de Pere Jou que es troba en ple procés de restauració.\n13:53, Dijous, 29 novembre 2018\nMamen Fradera, restauradora de la Sirena de Pere Jou\nDes del passat 13 de novembre la Sirena de Pere Jou es troba en ple procés de restauració, Mamen Fradera és l’encarregada del projecte que s’emmarca en el programa de rehabilitació del patrimoni artístic local. Hem conversat amb ella i ens ha donat detall de les afectacions meteorològiques i humanes que ha patit la Sirena al llarg dels seus 63 anys de vida. A banda de la sal i l’humitat, grafits, xiclets i fins i tot inscripcions són algunes de les agressions que ha patit l’escultura. Les esquerdes a la zona dels malucs, provocades pel seu farcit de ciment, és el que més preocupa a aquesta artesana de la restauració que és a punt de finalitzar la fase de neteja per continuar després amb els tractaments químics. La restauració de l’escultura preveu estar enllestida passat Nadal i tot apunta a que tornarà a la seva ubicació a l’espigó de la Punta, un espai amb molta humitat que fa malbé la Sirena i que obre el debat de si caldria una rèplica per tal de preservar l’obra original. En tot cas, segons l’experta, la Sirena té llarga vida.\nEl Festival Jardins de Terramar oferirà una entrada gratuïta que permetrà l’accés als jardins per gaudir del talent local i passejar per la nova zona ‘pop up’.\n13:07, Dijous, 29 novembre 2018\nEn l’any del centenari dels Jardins de Terramar el Festival ja té dates per a la seva segona edició, del 19 de juliol al 4 d’agost se celebrarà aquest esdeveniment musical que busca posicionar-se entre els millors festivals musicals de Catalunya. L’Hotel ME Terramar va acollir un acte on l’organització del certamen va poder presentar el balanç de la primera edició. Un total de 19.704 espectadors i de 49 artistes locals participants són algunes de les dades destacades d’aquest certamen que marca la diferència respecte d’altres en l’aposta pel talent local. Ho explica Carles Gilibets, director del Festival Jardins de Terramar.\nLa segona edició presenta també un acord amb el Gremi d’Hostaleria de Sitges que de la mà d’Alejandro Eguía va manifestar el suport absolut al certamen.\nLa novetat principal, abans de conèixer el cap de cartell, passa per la possibilitat, en aquesta nova edició, d’accedir al recinte dels Jardins de Terramar de manera gratuïta durant els dies de Festival, tot i no haver comprat entrada per a cap concert. Aquesta opció donarà dret a gaudir del talent local i a passejar per la nova zona ‘pop up’ que preveu incloure, entre d’altres, food trucks. D’altra banda la vessant solidària del certamen aquest any arribarà de la mà d’Estela Campañà i Xavier Lahoz (organitzadors de la cursa de la lluna plena) i proposa un sopar solidari el proper 15 de febrer on el recaptat es destinarà a la investigació contra el càncer infantil.\nUn milió i mig d’euros és el pressupost aproximat del Festival que compta amb l’aportació d’un 10% per part de l’Ajuntament, 150.000 euros, que el delegat de turisme a la Diputació de Barcelona, Miquel Sàmper, va ressaltar en tant que exemple de col·laboració públic-privada.\nEn dues setmanes coneixerem alguns dels noms dels artistes que hi actuaran en aquesta segona edició que comptarà també amb una campanya de comunicació que s’estendrà enguany també a l’eix diagonal. En va parlar la regidora de cultura Rosa Tubau, que d’altra banda va destacar l’art com la DO de Sitges.\nSopar de l’agremiat 2018. El Gremi demana estabilitat política, la recuperació de l’agència de turisme i un esforç per a resoldre neteja, top manta i pisos turístics il·legals. L’alcalde creu que l’actual situació econòmica de l’Ajuntament, i l’esforç del sector públic i el sector privat, ajudarà a respondre les demandes del sector.\n12:41, Dijous, 29 novembre 2018\nL’alcalde en un moment de la seva intervenció\nAl gran saló de l’hotel ME Sitges Terramar es va celebrar ahir el sopar de l’agremiat 2018, on s’acostuma a fer balanç de l’exercici que acaba. El club de tast va reconèixer la trajectòria professional d’Aureli Martinez Ródenas i Emili Ariño, i el Gremi d’Hostaleria la trajectòria del bar Barón, el restaurant Nieuw Amsterdam, la pizzeria del Cap de la Vila, i el restaurant Panchito. L’empresa Balfegó grup i la Federació d’Empresaris del Gran Penedès vàren rebre els guardons d’Amics predilectes de l’entitat.\nUs oferim, en tres clips d’àudio diferenciats, els parlaments del president del gremi d’hostaleria, Joan Anton Matas, el del director general de turisme, Octavi Bono, i el de l’alcalde Miquel Forns.\nEscolteu Joan Anton Matas\nEscolteu Octavi Bono


El Centre Criptològic Nacional (CCN), creat en 2004 i adscrit al Centre Nacional d'Intel·ligència (CNI), és l'Organisme responsable de coordinar l'acció dels diferents organismes de l'Administració que utilitzen mitjans o procediments de xifra, garantir la seguretat de les Tecnologies de la Informació en eixe àmbit, informar sobre l'adquisició coordinada del material criptològic i formar al personal de l'Administració especialista en este camp.\nEste document nomena i relaciona les guies de les sèries:\nNOTA: Destacar que la sèrie: CCN-STIC 800 Esquema Nacional de Seguretat (ENS) constituïx el conjunt de normes que desarollan el Reial decret 3/2010 de 8 de gener pel qual es regula l'ENS en l'àmbit de l'Administració electrònica i síguiendo també el Reial decret 951/2015, de 23 d'octubre, de modificació del Reial decret 3/2010, de 8 de gener , pel qual es regula l'Esquema Nacional de Seguretat en l'àmbit de l'Administració Electrònica\nFerramenta PILAR (Procedimiento Informático Lógico per a el A nálisis de R iesgos). Realitza, Centre Criptològic Nacional (CCN).- Edita: Ministeri de Defensa. Secretaria General Tècnica, 2011.- 1 cd-rom .- NIPO: 075-11-054-9\nEls objectius perseguits per la Ferramenta Pilar són: Realitzar l'anàlisi de riscos segons MAGERIT (Metodologia d'Anàlisi i Gestió de Riscos dels Sistemes d'Informació) i ISO/IEC 27005 i consegüent Disseny del pla de millora de la seguretat.\nDescàrrega d'este tipus de ferramentes mitjançant registre previ en : https://www.ccn-cert.cni.es/\nNOTA: Les ferramentes EAR (Entorn d'Anàlisi de Riscos) suporten l'anàlisi i la gestió de riscos d'un sistema d'informació seguint la metodologia Magerit i estan desenvolupades i finançades parcialment pel CCN. S'actualitzen periòdicament i existixen diverses varietats.\nEnllace a les actualitzacions de ferramentes EAR-PILAR\nAny 2011: Series CCN-STIC, Esquema Nacional de Seguretat, Normativa de Seguretat de les Tecnologies de la Informació i les Comunicacions. Publicació en cd-rom promoguda pel Centre Criptològic Nacional (CCN) del Ministeri de Defensa, amb la col·laboració del Ministeri de Política Territorial i Administració Pública.\nNOTA: La Serie CCN-STIC-800 constituïx el conjunt de normativa que desarolla el Reial decret 3/2010 de 8 de gener pel qual es regula l'ENS en l'àmbit de l'Administració electrònica.\nEl Centre d'Operacions de Ciberseguretat de l'AGE i les seues OO.PP


Participació política. Jove.Cat. Generalitat de Catalunya\nInici > Temes > Participació i solidaritat > Participació política\nLa participació política no s'ha pas de limitar a exercir el dret de vot a les eleccions cada quatre anys o a pronunciar-se als referèndums. Hi ha més formes de participació política activa que permeten de prendre part en la presa de decisions i en l'elaboració de propostes a les administracions i de treballar pels canvis polítics i socials.\nUna opció és afiliar-se o implicar-se activament en les joventuts dels partits polítics o en les seccions juvenils d'organitzacions sindicals.\nTambé pots donar suport a mobilitzacions i manifestacions per reivindicar canvis i drets socials als governs i institucions, com les organitzades per reclamar l'accés a un habitatge digne, pel dret al vot dels immigrants, per demanar l'anul·lació de deute extern, contra la guerra de l'Iraq, pel 0,7%, etc.\nD'una altra banda, hi ha administracions que tenen mecanismes de participació, com els consells municipals de joves dels ajuntaments o el Senat dels joves de Girona. Serveixen perquè entitats juvenils i persones no vinculades a associacions puguin debatre i presentar propostes.\nEl Registre Ciutadà de l'Ajuntament de Barcelona, que facilita que la ciutadania interessada formi part d'òrgans participatius locals és un altra possibilitat que ofereix l'administració perquè tothom hi pugui dir la seva.\nMés formes de participació política: processos participatius\nEls partits polítics són organitzacions que defensen determinades ideologies o que representen algun grup en particular, generalment amb l'objectiu de participar en alguna elecció mitjançant la presentació de candidats i programes d'acció o govern. També es poden formar al voltant d'alguna qüestió d'interès especial. La majoria de partits polítics tenen seccions juvenils o entitats juvenils autònomes que hi estan estretament vinculades. Fes un cop d'ull a les joventuts dels partits polítics.\nJoventut Comunista de Catalunya- CJC (PCC)\nJoventut Nacionalista de Catalunya - JNC (CDC)\nJoventut Socialista de Catalunya- JSC (PSC)\nJoventuts d'Esquerra Republicana de Catalunya - JERC (ERC)\nJoves Comunistes (PSUC viu)\nJoves d'Esquerra Verda (ICV)\nNoves Generacions del Partit Popular de Catalunya (PP)\nUnió de joves - UJ (UDC)\nEls sindicats són associacions formades per defensar els interessos econòmics i socials dels integrants, generalment col·lectius de persones treballadores. N'hi ha de generalistes i de sectorials, i molts tenen seccions juvenils. Fes una ullada a les seccions juvenils dels sindicats.\nAcció Jove - Joves de CCOO Catalunya\nAvalot - Joves de la UGT de Catalunya\nJoves Agricultors i Ramaders de Catalunya -JARC\nJoves de la Unió Sindical Obrera de Catalunya\nRecull de sindicats dels Països Catalans\nRegistre Ciutadà de l'Ajuntament de Barcelona\nAquest registre és l'eina que permet als ciutadans i les ciutadanes formar part del Consell de Ciutat o de la Comissió de Seguiment del Consell de Barri, que són òrgans consultius i de participació de l'Ajuntament de Barcelona. Les persones que hi estiguin inscrites rebran informació sobre els processos participatius que engegui l'Ajuntament de Barcelona, així com les convocatòries d'audiències públiques i altres iniciatives participatives.\nSabies que... Pots posar-te a la pell dels eurodiputats?\nMyvote2104 és una iniciativa de VoteWatch Europe i el Fòrum Europeu de la Joventut que pretèn implicar als joves en la presa de decisions polítiques a nivell europeu posant-se a la pell dels eurodiputats.


A prop d’un altre rècord – Inter Club d'Escaldes\nPublicado el 11 de junio de 2019 11 de junio de 2019 por Inter Club d'Escaldes\nA prop d’un altre rècord\nEl nostre defensa Ilde Lima continua allargant la seva llegenda amb la selecció d’Andorra. El capità de l’absoluta s’ha tornat el jugador actiu amb més temps defensant la samarreta nacional i està molt a prop de batre un rècord mundial d’internacionalitats.\nContra França pel Pre-europeu, Ilde ha jugat el seu partit número 123 amb la selecció d’Andorra. La distància de temps entre el seu debut contra Estònia i el partit contra l’actual campiona del món és de 21 anys i 354 dies, encapçalant el llistat mundial de jugadors actius en aquest criteri amb més de 100 internacionalitats. Per assolir el rècord total, el nostre defensa ha de completar la fase classificatòria contra Turquía el 17 de novembre per sobrepassar l’equatorià Iván Hurtado en només nou dies.\nPer si no n’hagués prou, Ilde ha passat a ser el jugador andorrà que durant més temps ha defensat la seva selecció ja que contra França s’ha retirat de l’absoluta Juli Sánchez, l’únic supervivent del primer partit de la selecció nacional el 1996.\nAMB PRESÈNCIA DE L’INTER\nA banda d’Ilde Lima, l’Inter Club d’Escaldes va estar present als últims partits del Pre-europeu. El nostre capità Sergio Moreno va disputar dissabte els últims 21 minuts davant Moldàvia. El migcampista va tenir una gran oportunitat per assolir l’empat mitjançant una falta directa aturada per la mà d’un rival dins de l’àrea i que l’àrbitre va deixar sense sanció.\nPer la seva part, l’entrenador de nostre Aleví, Ludo Clemente, en la seva condició de jugador va jugar tot el partit contra Moldàvia.\nEtiquetas: Ilde, Lima, Ludo, Moreno, selecció, Sergio\nAnterior: Per consolidar la nostra família


Esports | Premià Notícies\nEl Cover torna a punxar i Larrotcha no s’ho explica\nÒscar Larrotcha al centre de la imatge\nContinua la mala ratxa del Cover Premià de futbol sala, que entre Copa Catalunya i Lliga ha encadenat 3 derrotes consecutives i en totes tres només ha estat capaç d’anotar 2 gols per encontre. L’última va ser a la pista de la Penya Johan per 6 a 2, que fa caure l’equip a la cinquena plaça de 3a nacional amb 31 punts. El tècnic Òscar Larrotcha no creu que el seu equip mereixés perdre l’últim partit:\nLa propera jornada l’equip visitarà la pista de l’Aliança Mataró, derbi comarcal entre dis equips empatats a punts.\nL’amenaça de pluges ‘descongestiona’ la Marina Trail 2016\nInstant de la sortida\nEls organitzadors de la Marina Trail fan un balanç positiu de la 4a edició de la cursa, que va tenir lloc diumenge passat. Segons han explicat al Planetari, es van superar els inscrits de l’edició anterior i es va recaptar 4100 euros per un projecte solidari al Perú, la construcció d’una escola. Tot i l’augment d’inscrits (uns 580 en total) la previsió de pluges va dissuadir alguns participants, un fet -però- que segurament van agrair els que hi van acabar prenent part. Ernest Casafontsa és responsable de comunicació:\nLa recaptació per al projecte solidari va doblar pràcticament la de l’edició anterior.\nFiled under Esports Tagged with Marina Trail\nEl CE Premià ensopega a Cirera i cedeix el lideratge al Sant Joan Montcada\nJugadors del Premià escalfen abans del partit\nEl Club Esportiu Premià va perdre dissabte contra el Cirera per 2 gols a 1. Els premianencs no va tenir la precisió d’altres jornades. Tot i això, van anar al descans per davant al marcador gràcies a un gol de Julio. A la represa, dos gols de penal van capgirar el marcador a favor dels mataronins. El tècnic, Jordi Costa, marxava enfadat amb l’actitud col·lectiva. Creu que les prestacions de l’equip fora de casa no són les adequades i va avançar que hi hauria conseqüències de cara al proper partit:\nLa derrota de dissabte relega els premianencs a la segona plaça de Segona Catalana, a 3 punts del líder, el Sant Joan Montcada.\nLa pluja no espanta el Marina Trail, que manté la seva vocació solidària\nImatge de la prova de l’any passat\nAquest diumenge se celebra la 4a edició de la Marina Trail, la cursa de muntanya de Premià de Mar. Tindrà novament dos recorreguts, de 12 i 21 quilòmetres, i destinarà els beneficis a un projecte de cooperació; la construcció d’una escola al Perú. L’entitat Gafarruns, per la seva banda, celebrarà la 3a edició dels quilòmetres solidaris, una iniciativa que implica el comerç local, que ja apadrinen corredors pagant un euro per quilòmetre. Xavi Martí és Gafarrun:\nL’any passat es van recaptar més de 700 euros amb els quilòmetres solidaris.\nEl CE Premià buscarà sumar en un camp necessitat de punts\nCamp del Cirera\nEl CE Premià visita demà el camp del Cirera amb l’objectiu de continuar dalt de tot de la taula. Els de Mataró viuen a la zona perillosa de Segona Catalana i també necessiten sumar. Pel partit Jordi Costa té el dubte de Valderas i Eric Diaz i les baixes de Cussó per lesió i Yassin per sanció. A més, el tècnic no podrà ser a la banqueta, perquè la federació catalana el va castigar amb 5 partits de sanció després de ser expulsat l’altre dia davant l’Europa B. Cirera i Premià juguen a Mataró demà dissabte a partir de dos quarts de cinc de la tarda, en directe per aquesta emissora des d’un quart d’hora abans.